Author: masarik
Last saved by: spano
Company: mspnm

Dôvodová správa

  Všeobecná časť

	K vypracovaniu predmetného návrhu zákona ministerstvo pristúpilo z dôvodu odstránenia niektorých nepresností, ktoré vznikli pri prijatí  zákona č. 547/2002 Z. z.
Zákon č. 547/2002 Z. z., ktorým sa mení a dopĺňa  zákon č. 111/1990 Zb. o štátnom podniku v znení neskorších predpisov a ktorého účinnosť  je od 1. januára 2003, rieši právnu úpravu postavenia a právnych vzťahov riaditeľa štátneho podniku, ako aj úpravu právnych  vzťahov člena dozornej rady.
Zmeny a doplnenia navrhované predkladaným zákonom, okrem legislatívno technických úprav ktorými sa precizujú znenia  niektorých ustanovení zákona, sa dotýkajú úpravy vlastníckych vzťahov v prípadoch verejnej dražby tak, aby likvidátor podniku mal možnosť tieto riešiť formou priameho predaja alebo verejnej súťaže.
Návrh zákona taktiež konkrétnejšie upravuje právne postavenie riaditeľa štátneho podniku ako štatutára, ktorý nie je zamestnancom podniku, k jeho povinnostiam vyplývajúcim z mandátnej zmluvy k právam vyplývajúcim z pracovno-právneho pomeru.
Z uznesenia vlády SR č. 350/2003 a zo Správy o konkrétnych opatreniach pri plnení Programového vyhlásenia vlády SR v oblasti boja proti korupcii predkladateľovi novely vyplynula úloha v návrhu zákona upraviť ustanovenia, ktoré povedú k väčšej kontrole majetkových prírastkov manažmentu, ako aj k limitácii odmeny. Táto úloha sa v návrhu zákona premietla limitovaním počtu členov dozornej rady, upresnením povinností predkladania majetkových priznaní (okrem o. i. povinnosť riaditeľa a členov dozornej rady predkladať majetkové priznania každý rok), ako aj spôsobom výpočtu odmeny riaditeľa a členov dozornej rady počas výkonu funkcie. 
Prijatie návrhu zákona sa netýka záväzkov vyplývajúcich pre Slovenskú republiku z rokovaní o vstupe do Európskej únie. Návrh zákona je v súlade s Ústavou Slovenskej republiky, ako aj medzinárodnými zmluvami, ktorými je Slovenská republika viazaná.
Prijatie návrhu zákona nebude mať dopad na pracovné sily a zamestnanosť. Nezakladá finančné nároky voči štátnemu rozpočtu, rozpočtom obcí a rozpočtom vyšších územných celkov.
Stanovisko Ministerstva financií SR k finančným dopadom je priložené v materiáli.

Doložka zlučiteľnosti
zákona, ktorým sa mení a dopĺňa zákon č. 111/1990 Zb. v znení neskorších predpisov  s právom európskych spoločenstiev a právom európskej únie.

1.	Navrhovateľ právneho predpisu:  Vláda Slovenskej republiky 

2.	Názov návrhu právneho   predpisu: 
Návrh  zákona,  ktorým  sa  mení   a dopĺňa   zákon č. 111/1990 Zb. o štátnom podniku v znení neskorších predpisov. 

  3.   Záväzky Slovenskej republiky  vo vzťahu k ES a EU:
     „a) Návrh zákona svojou problematikou nepredstavuje prioritu aproximácie podľa článku 70 Európskej dohody o pridružení, Národného programu pre prijatie acquis communautaire, Partnerstva pre vstup, úloh vyplývajúcich zo screeningu a negociačnej pozície a nie je predmetom odporúčaní podľa Bielej knihy. 	
b) Zo schválených negociačných pozícií nevyplývajú pre Slovenskú republiku žiadne   záväzky.“

4.  Problematika  návrhu právneho predpisu:
     b) nie je upravená v práve ES,
     d) nie je upravená v práve EU.

  5.   Stupeň zlučiteľnosti právneho predpisu s právom ES a právom EU:
Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ.

6.   Gestor:
      Bezpredmetné.

  7.   Účasť expertov :
Na príprave návrhu zákona sa nezúčastnili experti.

  Osobitná časť

  K bodu 1
Legislatívno-technická úprava v súvislosti s novým zákonom v účtovníctve.

K bodu 2
	Legislatívno-technická úprava v súvislosti so zlúčením Ministerstva pre správu a privatizáciu národného majetku SR s Ministerstvom hospodárstva SR.

  K bodu 3
Ide o úpravu taxatívneho určenia pre subjekty, ktoré môžu nadobudnúť nehnuteľnú    vec priamym predajom.

  K bodu 4
Rozšírením § 15d o písmeno f) sa sleduje predchádzanie vzniku vlastnícky komplikovaných vzťahov, ktoré by v prípade verejnej dražby mal likvidátor riešiť zriadením vecného bremena. 
K bodu 5
		Ustanovenia precizujú obsah a spôsob predkladania majetkových priznaní riaditeľa štátneho podniku a členov dozornej rady.

K bodu 6
	Tieto ustanovenia upravujú právne postavenie a platové pomery riaditeľa štátneho podniku, ako aj ďalšie náležitosti práv a povinností vyplývajúcich z funkcie riaditeľa štátneho podniku. 

K bodu 7
Zosúlaďuje sa nadpis § 19a s obsahom § 19a ods. 1. 

K bodu 8, 9 a 10 
Upresňuje sa počet členov rady, odmena členov rady, ktorá sa odvíja od odmeny riaditeľa štátneho podniku, čím sa obmedzuje voľnosť priznania odmeny týchto členov. 

K bodu 11
	V tomto prechodnom ustanovení sa ustanovuje, že do účinnosti tohto zákona sa odmeňovanie riaditeľa a dozornej rady riadi podľa doterajších predpisov.

K Čl. II  
Stanovuje sa účinnosť zákona dňom 1. novembra 2003.

Bratislava  16. júla 2003

Mikuláš   D z u r i n d a
predseda vlády Slovenskej republiky

Robert   N e m c s i c s 
podpredseda vlády
minister hospodárstva Slovenskej republiky